**מקורות לנושא קין והבל**

1. **הרמב"ם, הלכות תשובה פרק ה', הלכה ד**: "אילו היה האל גוזר על האדם להיות צדיק או רשע, או אילו היה שם דבר שמושך את האדם בעיקר תולדתו לדרך מן הדרכים, או למדע מן המדעות, או לדעה מן הדעות, או למעשה מן המעשים, כמו שבודים מליבם הטיפשים הוברי שמיים--היאך היה מצווה לנו על ידי הנביאים עשה כך ואל תעשה כך, הטיבו דרכיכם ואל תלכו אחרי רשעכם, והוא מתחילת ברייתו כבר נגזר עליו, או תולדתו תמשוך אותו לדבר שאי אפשר לזוז ממנו.  ומה מקום היה לכל התורה כולה, ובאיזה דין ואיזה משפט נפרע מן הרשע או משלם שכר לצדיק--"השופט כל הארץ, לא יעשה משפט" ([בראשית יח, כה](http://kodesh.snunit.k12.il/i/t/t0118.htm#25))."

2. **רש"ר הירש בראשית ד', ז'**: "... כל תשוקתו (של היצר) שאתה תמשול בו ותנהיג אותו. ה' ברא את כוח היצר, לא למען ישלוט בך, אלא למען תשלוט בו אתה; אל לך לדכאו ולהמיתו, אלא תמשול בו ותנהיג אותו,ף זו כל תכליתו, וזה כל ייעודו. שעה שאתה מושל ביצרך, הרי הוא משיג את ייעודו, ועל כן הוא משתוקק לכך..."

3. **ואתה תמשול בו/חנן פורת**: "... יש בנפש האדם שני מעגלים: המעגל החיצוני הוא עולם היצרים, ובו נאבקים היצר הטוב והיצר הרע בכוחות שווים, 'כי זה לעומת זה עשה אלוקים'. אך מעבר לו קיים המעגל הפנימי-'האני העליון' של האדם... היצר הרע הוא בעצם כוח חיצוני שמבקש לכפות על האדם להתכחש לעצמיותו, ולפיכך נקרא בחסידות 'בעל הכפיה' ...סוד זה גילה ה' לקין באומרו: ואליך-אל צלם אלוקים שבך, תשוקתו של היצר הרע-הנמצא מחוצה לך, במעגל החיצוני. אתה ניצב ממעל לו, ולפיכך בכוחך להתגבר עליו."

4. **ספורנו בראשית ד', ו' ד"ה: "ולמה נפלו פניך"**: כי כשיש לקלקול איזו תקנה, אין ראוי להצטער על מה שעבר, אבל ראוי להשתדל להשיג תיקון לעתיד".

5. **מדרש תנחומא (ורשא) פרשת בראשית סימן 6**: "כיון שהרגו אמר: אברח מפני אבי ואמי שאין מבקשין אותו אלא ממני שאין אחד בעולם אלא אני והוא מיד נגלה עליו הקב"ה אמר לו מפני אבותיך אתה יכול לברוח מפני אין אתה יכול לברוח שנאמר 'אם יסתר איש במסתרים ואני לא אראנו'.

אמר לו: אי הבל אחיך?! אמר לו ווי לו שריחם עליך ולא הרגך כשנפלת תחתיו, ואתה עמדת והרגת אותו...

כיון שאמר לו הקב"ה: אי הבל אחיך, אמר לו: לא ידעתי . השומר אחי אנכי?! אתה הוא שומר כל הבריות, ואתה מבקשו מידי?! משל למה"ד? לגנב שגנב כלים בלילה ולא נתפש, לבקר תפשו השוער. א"ל: למה גנבת את הכלים? א"ל: אני גנב ולא הנחתי אומנתו. אבל אתה אומנתך בשער לשמור. למה

הנחת אומנתך? ועכשו אתה אומר לי כך?! ואף קין כך אמר: אני הרגתי אותו?! בראת בי יצה"ר, אתה שומר את הכל ולי הנחת אותו להרגו?! אתה הוא שהרגתו, שנקראת "אנכי". שאלו קבלת קורבני כמותו, לא הייתי מתקנא בו. מיד השיבו: מה עשית? 'קול דמי אחיך צועקים...' מכאן אתה למד, שעשה בו פציעות פציעות וחבורות חבורות.

א"ל קין: רבש"ע! לא ידעתי ולא ראיתי הרוג מימי. וכי הייתי יודע שאני מכהו באבן והוא מת?! והשיבו מיד: 'ארור אתה מן האדמה וגו'. כי תעבוד את האדמה לא תוסף תת כוחה לך'.

אמר לפניו רבש"ע! יש לפניך דלטורין, שמלשינין את האדם לפניך? אבי ואמי הרי הן בארץ ואינן יודעין שאני הרגתיו. ואתה בשמים מנין אתה יודע?

א"ל: שוטה. כל העולם כולו אני סובל. שנאמר (ישעיה מו): 'אני עשיתי ואני אשא אני אסבול ואמלט'.

א"ל: כל העולם כולו אתה סובל, ועווני אינך יכול לסבול?! גדול עוני מנשוא!

א"ל: הואיל ועשית תשובה, צא וגלה מן המקום הזה. שנאמר: 'ויצא קין מלפני ה' וישב בארץ נוד'.

כשיצא, כל מקום שהיה הולך, היתה הארץ מזדעזעת מתחתיו. והיו חיות ובהמות מזדעזעות ואומרות: מהו זה? אומרות זו לזו: קין הרג את הבל אחיו. גזר הקב"ה עליו: נע ונד תהיה. והן אומרות: נלך אצלו ונאכלנו. והיו מתכנסות ובאות אצלו.

באותה שעה זלגו עיניו דמעות ואמר (תהילים קלט): 'אנה מרוחך, ואנה מפניך אברח. אם אסק שמים-שם אתה, ואציעה שאול-הנך. אשא כנפי שחר, אשכנה באחרית ים, גם שם ידך תנחני ותאחזני ימינך'."